b'\n_START_ARTICLE_\nT\xc3\xb6rr\xc3\xb6sara\n_START_SECTION_\nUlkon\xc3\xa4k\xc3\xb6\n_START_PARAGRAPH_\nT\xc3\xb6rr\xc3\xb6sara muistuttaa suuresti hakarasaraa (Carex spicata) ja kuuluu yht\xc3\xa4l\xc3\xa4ist\xc3\xa4hk\xc3\xa4isten kaksiluottisten sarojen ryhm\xc3\xa4\xc3\xa4n. Se kasvaa 15\xe2\x80\x9360 senttimetri\xc3\xa4 korkeaksi. T\xc3\xb6rr\xc3\xb6saran varsi on roteva ja yl\xc3\xa4osastaan hyvin karhea. Lehdet ovat 3\xe2\x80\x934 mm leveit\xc3\xa4 ja niiden kielekkeen kaari on tylpp\xc3\xa4, erona hakarasaraan. Kukintona on 2\xe2\x80\x933,5 cm pitk\xc3\xa4 t\xc3\xa4hkist\xc3\xb6, joka koostuu 4\xe2\x80\x937 t\xc3\xa4hk\xc3\xa4osasta. Niist\xc3\xa4 alimmat ovat toisistaan erilliset ja siirottavat. Pullakot ovat kiilt\xc3\xa4vi\xc3\xa4, eri suuntiin k\xc3\xa4\xc3\xa4ntyneit\xc3\xa4, 3\xe2\x80\x934,5 mm pitki\xc3\xa4 ja niiden suuota on lyhyt.\n_START_SECTION_\nT\xc3\xb6rr\xc3\xb6sara Suomessa\n_START_PARAGRAPH_\nSuomessa t\xc3\xb6rr\xc3\xb6saraa tavataan melko yleisen\xc3\xa4 etel\xc3\xa4osassa, etenkin Ahvenanmaalla ja Varsinais-Suomessa. Lounais-Suomessa lajia pidet\xc3\xa4\xc3\xa4n alkuper\xc3\xa4isen\xc3\xa4, muuten muinaistulokkaana. Sen kasvupaikkoja ovat kuivat niityt ja pientareet.'